**ELŐTERJESZTÉS**

**Körmend város Önkormányzata Képviselő-testülete 2015. szeptember 24-i ülésére**

**Tárgy:** Lakások és helyiségek bérletére vonatkozó helyi rendelet módosítása

Tisztelt Képviselő-testület!

A Körmend, Dienes u. 14. szám alatti épület felújításával ismételten át kell gondolnunk azt, hogy mely lakásokat hasznosíthatóak szociális alapon, és melyeknél kívánatos a piaci vagy az önkormányzati érdekből történő hasznosítás (a fogalmak alatt a rendeletben körülírt fogalmakat kell érteni.)

A Városgondnoksággal egyeztetve elvégeztük azt a felosztást, amit a Testület elé tárnánk jóváhagyásra.

Az 1a melléklet szerinti lakások hasznosítása szociálisan nehéz helyzetben lévők részére lenne megengedett.

Az 1b melléklet szerinti lakásokat elsődlegesen és kívánatosan piaci bérbeadással kell hasznosítani, annál is inkább, mivel kevés Körmenden az ilyen irányú albérleti lehetőségek száma, miközben az igény erre megnövekedett. E lakásokat csak akkor lehetne (ami nem jelent kötelezettséget) szociális alapon bérbe adni, ha egyáltalán nem mutatkozott rájuk piaci érdeklődés, és akkor is csak egy évre, a meghosszabbítás lehetősége mellett, de nem erre kell törekedni, ismételjük, hanem a piaci hasznosításra.

Az 1c melléklet szerinti lakások régmúlt időből bérlőkijelölési joggal terheltek, a joggal a Honvédség, Rendőrség, EGIS rendelkezik, így e lakásokba a bérlőket ők jelölik ki. Amennyiben a lakások üresek, úgy velük lehet egyeztetni azok hasznosításáról. Igyekszünk a közeljövőben minden bérlőkijelölési joggal érintett szervezetet felkeresni avégett, hogy tárgyaljunk e jog megszüntetéséről, mivel elképzelhetőek olyan esetek, amikor erre igény már nincs vagy nem olyan mértékben, ahány lakást maga a jog érint.

Kérem a képviselőket, hogy támogassák a rendelet módosítását.

Körmend, 2015. szeptember 16.

**Bebes István**

**polgármester**